# Avril Lavignová

| Avril Ramona Lavignová |
| --- |
|  |
| Základné informácie |
| Rodné meno | Avril Ramona Lavignová |
| Narodenie | 27.9.198427. september 1984 (41 rokov) Belleville, Ontário, Kanada |
| Pôsobenie | speváčka, skladateľka |
| Žáner | pop, pop-rock, pop-punk |
| Hrá na nástrojoch | spev, elektrická gitara, akustická gitara, klavír, bicie |
| Roky pôsob. | 1997– súčasnosť |
| Vydavateľstvá | Arista (1997 – 2005) RCA (2006 – 2011) Epic (2012 – súčasnosť) |
| Webstránka | www.avrillavigne.com |
|

|  |  |
| --- | --- |
|  |  Hudobný portál  Biografický portál |

 |

**Avril Ramona Lavignová** (franc. Avril Ramona Lavigne; \* 27. september 1984, Belleville, Ontário, Kanada), známa pod menom **Avril Lavigne** (výslovnosť /ˈævrɨl ləˈviːn/), je kanadská speváčka-skladateľka a herečka. Narodila sa v meste Belleville, Ontário v Kanade a väčšinu svojho detstva prežila v meste Napanee. Vo veku pätnásť rokov vystúpila na koncerte so Shania Twain a ako šestnásťročná podpísala nahrávací kontrakt so spoločnosťou Arista Records v hodnote dva milióny dolárov. V roku 2002, ako sedemnásťročná, vydala svoj prvý album Let Go a stala sa jednou z najpopulárnejších pop-punkových interpretov, ktorí v tej dobe pôsobili na scéne. Od vydania svojho debutu predala po celom svete viac ako 30 miliónov albumov a 50 miliónov singlov.

Vďaka Let Go sa z nej stala najmladšia ženská sólová umelkyňa, ktorá dosiahla prvú priečku v britskej hitparáde. V roku 2003 predajnosť jej debutu prekročila 7 miliónov predaných kusov v USA a 16 miliónov po celom svete. Debutový singel Complicated sa stal po celom svete obrovským hitom a v niekoľkých krajinách dosiahol prvé miesto. Jej druhý štúdiový album Under My Skin vyšiel v máji 2004 a okamžite dosiahol prvú priečku v rebríčku Billboard. Celosvetovo sa z neho predalo viac, ako 10 miliónov kusov. The Best Damn Thing, tretí štúdiový album, vyšiel v apríli 2007 a stal sa jej tretím albumom, ktorý dosiahol prvé miesto v rebríčku albumov vo Veľkej Británii a prvý singel Girlfriend bol zároveň prvým singlom, ktorý sa dostal na prvé miesto v rebríčku Billboard Hot 100. Táto skladba bola Avriliným šiestym singlom, ktorý v rôznych svetových hitparádach dosiahol na prvú priečku, vrátane songov Complicated*, Sk8er Boi, I'm with You, My Happy Ending a Nobody's Home*. Avril je jednou z najlepšie predávaných umelcov v USA s predajnosťou albumov vyššou ako 11 miliónov kusov. Štvrtý štúdiový album s názvom Goodbye Lullaby vyšiel v marci 2011 a stal sa štvrtým albumom, ktorý sa v americkom rebríčku Billboard a v britskej albumovej hitparáde dostal do Top 10 a prvé miesto dosiahol v Japonsku a Austrálii. Tri mesiace po vydaní Goodbye Lullaby začala pracovať na svojom piatom eponymnom albume, ktorý vyšiel 1. novembra 2013 vo vydavateľstve Epic Records.

V roku 2006 prepožičala svoj hlas postave v animovanom filme Za plotom. V tom istom roku sa objavila vo filme *Fast Food Nation*. V roku 2008 uviedla na trh svoju módnu značku Abbey Dawn a v roku 2009 uviedla svoj prvý parfum s názvom *Black Star*, po ktorom nasledovali ďalšie dva, Forbidden Rose v roku 2010 a Wild Rose v roku 2011. V júli 2006 sa vydala za Derycka Whibleyho, speváka kapely Sum 41. Manželstvo trvalo štyri roky, Avril potvrdila prebiehajúci rozvod v októbri 2009. S Whibleym však aj naďalej spolupracovala a produkoval jej niekoľko piesní na štvrtom albume, vrátane singlu *Alice*, ktorý Avril zložila pre film Tima Burtona Alica v krajine zázrakov. V roku 2013 sa vydala za Chada Kroegera.

## Začiatky kariéry

Avril Lavignová sa narodila v Belleville v Ontáriu v Kanade. Jej otec Jean-Claude Joseph má francúzsky pôvod a mama Judith-Rosanne (Judy) anglický, škótsky a nemecký. Judy tvrdí, že si Avrilino hudobné nadanie všimla prvýkrát, keď mala dva roky a spievala s ňou pieseň z kostola. Keď jej bolo päť, presťahovali sa do mesta Napanee.

V roku 1998 vyhrala súťaž a možnosť zaspievať si s Shaniou Twain na jej prvom veľkom turné. Vystúpila na jej koncerte v Ottawe a zaspievala pieseň „What Made You Say That?“

Jej talent si všimol manažér Cliff Fabri, keď spievala coververzie country piesní v kníhkupectve v Kingstone v Ontáriu. Pri vystúpení v Lennox Community Theatre Avril zaujala miestneho folkového speváka Stevea Medda (príbuzný vplyvného kanadského novinára, Bena Medda), ktorý ju pozval, aby si s ním zaspievala v jeho piesni „Touch the Sky“ z albumu *Quinte Spirit* (1999).

Vo veku 16 rokov podpísala zmluvu s Kenem Krongardom z Arista Records, ktorý pozval šéfa firmy Antonia "L.A." Reida, aby si ju vypočul v New York City v štúdiu producenta Petera Zizza. Vzápätí začala pracovať na svojom prvom albume.

Vo februári 2011 získala občianstvo Francúzska.

## Hudobná kariéra

### *Let Go* (2001 – 2003)

Let Go vyšiel 4. júna 2002 a umiestnil sa na druhom mieste v Spojených štátoch, na prvom mieste v Austrálii, Kanade a Spojenom kráľovstve. To z nej urobilo najmladšiu sólovú speváčku, ktorá niečo také vo Veľkej Británií dokázala. V roku 2003 jej rekord prekonala Joss Stone. Po mesiaci od vydania bol tento album multiplatinovým, po šiestich mesiacoch už štvornásobne. Celkovo sa ho predalo 13 197 000 kusov a stal sa najpredávanejším ženským albumom toho roku a najpredávanejším debutom.

Avril Lavigne na koncerte v roku 2002
Z albumu boli vydané štyri single. „Complicated“ sa dostala v Austrálii na prvé miesto a v americkej hitparáde U.S. Hot 100 na druhé miesto. Tiež to bol jeden z najlepšie predávaných kanadských singlov roku 2002. Avril Lavigne prekonala rekord Natalie Imbruglie, keď sa jej podarilo udržať singel „Complicated“ na prvom mieste v hitparáde Contemporary Hit Radio jedenásť týždňov v kuse. Pieseň „Sk8er Boi“ sa dostala v USA a Austrálii do Top Ten, „I'm With You“ sa dostala do top 10 v USA a Veľkej Británii a „Losing Grip“ sa dostala do top 10 v Taiwanu a do top 20 v Čile.

Avril bola ocenená ako najlepší nováčik na cenách MTV Video Music Awards 2002, vyhrala štyri ceny „Juno Awards 2003“ (mala šesť nominací), cenu World Music Award za svetovo najlepšie predávaného kanadského umelca a bola nominovaná na 8 cien Grammy.

### *Under My Skin* (2004 – 2006)

Druhý album Avril Lavigne *Under My Skin* vyšiel 25. mája 2004 v USA. Tam sa okamžite umiestil na prvom mieste, rovnako ako vo Veľkej Británii, Nemecku, Japonsku, Austrálii, Kanade, Mexiku, Argentíne, Španielsku, Írsku, Thajsku, Kórei a Hongkongu. V USA sa ho predalo v prvom týždni cez 380 000 kusov. Avril napísala väčšinu textov a hudby svojho albumu s kanadskou autorkou piesní Chantal Kreviazuk, i keď na niektorých skladbách sa podieľal aj Ben Moody (bývalý člen Evanescence), Butch Walker a jej bývalý gitarista Evan Taubenfeld. Manžel Chantal Kreviazuk, Butch Walker a Don Gilmore boli producenti albumu.

Promo Tour k albumu Under My Skin
Úvodný singel „Don't Tell Me“ sa dostal na prvé miesto v Argentíne a Mexiku, vo Veľké Británii do top 5 a do top 10 v Austrálii a Brazílii. Singel „My Happy Ending“ sa dostal do americkej Top 10 a bol tam tretím najväčším hitom. Tretí singel „Nobody's Home“ sa nedostal ani do top 40. Štvrtý singel „He Wasn't“ sa vo Veľkej Británii dostal na 23. miesto a na 25. v Austrálii, v USA nebol vydaný. Posledný singel „Fall to Pieces“ si tak dobre ako predchádzajúce single neviedol.

Avril Lavignová získala dve ceny „World Music Awards 2004“ za najlepšieho pop-rockového umelca a za najlepšie predávaného kanadského umelca roku. Získala päť nominácií na ceny Juno Award 2005, z nich vyhrala tri. Tiež vyhrala cenu Nickelodeon Kids‘ Choice za „obľúbenú speváčku“. Avril napísala spoločne s Matthewem Gerardem pieseň „Breakaway“ pre Kelly Clarkson a tá sa potom objavila na soundtracku k filmu *Denník princeznej 2* a na albume Kelly, ktorý dostal tiež názov *Breakaway*.

Lavignová sa vydala na turné „Live and by Surprise“ po 21 mestách v USA a Kanade na propagáciu albumu *Under My Skin*; prvou zastávkou bol Minneapolis. Avril vystupovala zásadne len po obchodných domoch a každé vystúpenie sa skladalo z krátkych akustických setov. Doprevádzal ju jej gitarista Evan Taubenfeld. Turné bolo veľmi úspešné.

Avril zároveň rozbiehala svoju hereckú a modelingovú kariéru. Vystúpila na Zimnej olympiáde 2006 v talianskom Turíne s piesňou „Who Knows“ pri oficiálnom odovzdávaní „štafety“ pre nasledujúcu zimnú olympiádu v Kanade.

### *The Best Damn Thing* (2007 – 2008)

Kým bola Avril v štúdiu a pracovala na svojom treťom albume, Fox Entertaiment Group jej dalo ponuku na nahranie soundtracku pre pripravovaný fantasy film Eragon. Pre film nahrala dve balady, ale iba jedna s názvom "Keep Holding On" sa napokon do filmu dostala. Povedala, že písanie tej skladby bolo pre ňu veľkou výzvou, pretože chcela, aby text piesne korešpondoval s atmosférou filmu. Skladba bola napokon zaradená aj na album, ale Avril sa vyjadrila, že nie je predzvesťou toho, čo by fanúšikovia od jej nového CD mali čakať.

Tretí album The Best Damn Thing vyšiel 17. apríla 2007, Avril jeho vydanie propagovala menším turné. Pilotným singlom bola pieseň "Girlfriend", ktorá obsadila prvé miesto v rebríčku Billboard Hot 100 v tom istom týždni, ako sa album vyšplhal na prvé miesto v rebríčku Billboard 200. Girlfriend je Avrilinou prvou skladbou, ktorá dosiahla v tejto hitparáde prvé miesto. Singel bol svetovým hitom, dosiahol tiež prvé miesto v Austrálii, Kanade, Japonsku a Talianku, druhé miesto v Británii a Francúzsku. Avril refrén skladby prespievala do ôsmych jazykov – španielskeho, talianskeho, francúzskeho, portugalského, nemeckého, japonského a čínskeho. Medzinárodná federácia hudobného priemyslu vyhlásila "Girlfriend" za najpredávanejší singel roku 2007, predalo sa celkom 7,3 milióna kópií, vrátane verzií prespievaných do ôsmych jazykov.

Avril Lavigne pri vystúpení v Prahe"When Your Gone" bola druhým singlom z albumu a obsadila 3 miesto v Británii, do Top 5 sa dostala v Austrálii a Taliansku, do Top 10 v Kanade a bola blízko k Top 20 v USA. V decembri 2007 Avril vykazovala ročný príjem 12 miliónov dolárov a časopis Forbes ju zaradil do Top 20 najlepšie zarábajúcich umelcov pod 25 rokov. "Hot" bola tretím singlom z albumu a v USA sa stala Avriliným najmenej úspešným singlom dosiaľ. V americkom rebríčku sa dostala len na 95. miesto. V Kanade sa pieseň dostala do Top 10 a v Austrálii do Top 20. Z CD The Best Damn Thing sa celosvetovo predalo cez 6 miliónov kópií.

Počas tejto éry sa Avril podarilo vyhrať takmer všetky ocenenia, na ktoré bola nominovaná, vrátane dvoch World Music Awards v kategóriách "Najlepšie predávaný kanadský umelec" a "Najlepšia svetová pop-rocková speváčka". Prvýkrát vyhrala cenu MTV Europe Music Awards v dvoch kategóriách, vyhrala jedno Teen Choice Awards v kategórii "Letný hit" a bola päťkrát nominovaná na cenu Juno Awards, ktorá je kanadským ekvivalentom cien Grammy.

V polovici roku 2007 sa zapojila do programu *Make 5 Wishes*. Spolupracovala s umelkyňou Camillou d'Errico a skladateľom Joshuom Dysartom na mange o mladom dievčati menom Hana, ktoré snívalo o stretnutí so svojim idolom – ktorým bola práve Avril – cieľom bolo naučiť Hanu prekonať plachosť a obavy. Avril povedala: "Viem, že veľa mojich fanúšikov mangu číta a preto som nadšená z toho, že budem súčasťou tohto kreatívneho príbehu a viem, že fanúšikom sa to bude páčiť." Tento projekt uzrel svetlo sveta 10. apríla 2007, teda týždeň pred vyjdením The Best Damn Thing. Publikácia "*Young Adult Library Services"* bola nominovaná na ocenenie "Najlepšia grafická novela pre mladých".

V marci 2008 Avril informovala o svojom svetovom turné, ktoré dostalo názov The Best Damn Tour. V tom istom mesiaci sa tiež objavila na obálke časopisu Maxim, čo bolo po druhýkrát v jej kariére. V polovici augusta sa v Malajzii snažili zakázať jej koncert, pretože jej pohyby považovali za "príliš sexy". 29. augusta však v Malajzii vystúpila a pre MTV povedala, že toto jej vystúpenie bolo schválené malajzijskou vládou.

### *Goodbye Lullaby* (2009 – 2011)

Len mesiac po tom, ako skončilo The Best Damn Tour, v novembri 2008, sa Avril vrátila do štúdia, aby nahrala skladbu "Black Star", ktorá bola napísaná na podporu predaja jej prvého parfumu. V júli 2009 mala nahraných 9 skladieb pre nový album, vrátane piesní "Fine", "Everybody Hurts" a "Darlin". Niektoré skladby napísala Avril ako teenagerka v čase, kedy žila doma s rodičmi a nemala nahrávací kontrakt. "Darlin" bola druhou skladbou vôbec, ktorú Avril ako 15-ročná zložila. Povedala, že nové skladby proste popisujú život. Uviedla: "Je pre mňa jednoduché robiť chlapčenské pop-rockové songy, ale proste si sadnúť a písať o niečom úprimne a od srdca je to, čo pre mňa veľa znamená. Je to úplne odlišný spôsob skladania." Jedinou výnimkou na albume, ktorá vypadávala z konceptu bola skladba "What The Hell". Avril povedala, že táto skladba je úplne odlišná: "Som už staršia a odrazí sa to aj na mojej hudbe. Nie je to už tak veľmi pop-rock, ako predtým."

Avril Lavigne v Taliansku v roku 2011V januári 2010, počas skladania a nahrávania albumu, Avril spolupracovala s Disney na novej kolekcii oblečenie, ktoré bolo inšpirované filmom Alica v krajine zázrakov od Tima Burtona. Sama prišla s návrhom, že pre film napíše skladbu. Výsledkom bola pieseň "Alice", ktorá vo filme hrá na samom konci a bola zaradená aj na soundtrack *Almost Alice*.

28. februára 2010 vystúpila vo Vancouveri na Zimných olympijských hrách, zahrala dve skladby: "My Happy Ending" a "Girlfriend". Avril mala tú česť, že mohla vystúpiť na ceremónii, ale nemohla sa zúčastniť zápasu Kanada vs. USA, na ktorý veľmi chcela ísť. "V podstate nás zamkli. Z bezpečnostných dôvodov sme nemohli opustiť naše prívesy," uviedla.

V septembri 2010 z Avrilinho tretieho singlu "I'm With You" Rihanna odobrala jednu časť a zakomponovala ju do svojej piesne "Cheers (Drink to That)", skladba sa nachádza na jej piatom albume Loud (2010). Avril sa v auguste 2011 objavila vo videoklipe k tejto piesni. "Je to vzrušujúce. Bola to vždy jedna z mojich najmilovanejších piesní. Vyšla takmer pred desiatimi rokmi a teraz sa prakticky vráti do rádií. Je to skvelé." V decembri 2010 americká speváčka Miranda Cosgrove uverejnila skladbu "Dancing Crazy", ktorú napísala práve v Avril v spolupráci so švédskym duom Maxom Martinom a Shellbackom. Skladba bola produkovaná Maxom Martinom. 23. septembra 2011 sa Avril objavila v šou *Majors & Minors* ako hosťujúca mentorka, spolu so spevákmi Adamom Lambertom a Leonou Lewis. Avril o šou povedala: "Spievala som pre nich a oni pre mňa. Bola som z toho unesená. Hovorila som im o hudbe a hudobnom priemysle a ich to nadchlo."

Dátum vydania albumu Goodbye Lullaby a pilotného singlu boli niekoľkokrát posunuté. Avril na tieto prieťahy reagovala nasledovne: "Píšem svoju vlastnú hudbu a paradoxne, aby som mohla skladať piesne o živote, musím svoj život aj skutočne žiť, aby som nazbierala inšpiráciu." Tiež povedala, že má dostatok materiálu pre dva albumy. V novembri Avril povedala pre Maxim, že nahrávanie albumu zabralo dva a pol roka, jej nahrávacia spoločnosť vyhlásila, že CD do roka vyjde. To sa napokon stalo 8. marca 2011. Pilotným singlom bola pieseň "What The Hell", ktorá mala premiéru na Silvestra v šou Dicka Clarka.

### *Avril Lavigne* (2012 – súčasnosť)

Tri mesiace po vydaní Goodbye Lullaby Avril oznámila, že práce na jej piaty album už začali, s ôsmymi skladbami napísanými už dávno. Nový album bude opakom CD Goodbye Lullaby a vyjde niekedy v roku 2012. Povedala: "Goodbye Lullaby bol mäkší, jemnejší, ale ďalší bude opäť pop, viac zábavy. Už mám pesničku, o ktorej viem, že bude hit, len ju musím znova a inak nahrať." Neskôr v roku 2011 podpísala zmluvu s Epic Records, ktorému v tom čase šéfoval jej objaviteľ L.A. Reid.

V novembri 2011 sa Avril vrátila do štúdia, aby nahrala nové skladby pre album. V apríli 2012 oznámila, že ukončila nahrávací proces a pred vydaním albumu si dá krátku prestávku. 17. augusta 2012 album skompletizovala.

The Avril Lavigne Tour 2014Počas nahrávania albumu pracovala aj na dvoch coveroch "How You Remind Me" od Nickelback, pieseň bola zaradená do japonského animovaného filmu *One Piece Film: Z* a "Bad Reputation" od Joan Jett.

9. apríla 2013 vyšiel pilotný singel albumu "Here's to Never Growing Up", ktorý produkoval Martin Jonhson. Do Top 20 sa skladba dostala v USA, Austrálii a Británii, do Top 10 v Írsku a Japonsku. Druhým singlom bola pieseň "Rock'n'Roll", ktorá mala premiéru na Avrilinom oficiálnom Vevo kanály 18. júla 2013. Pieseň obsadila prvé miesto v Japonsku. Tretím singlom bola skladba "Let Me Go", ktorá je duetom Avril a jej manžela Chada Kroegera. Premiéru mala 15. októbra 2013.

V interview s Ryanom Seacrestom v apríli 2013 povedala, že je stále v nahrávacom procese: "Tak akosi som stále v štúdiu, stále robím na novom albume. Mám jednu skladbu, ktorú chcem dokončiť, robím na nej celkom sama, pretože skladám rada, je to pre mňa dôležité." V inom interview, s *Digital Spy*, povedala, že napísala množstvo skladieb a uvažuje o vydaní dvoj albumu, miesto klasického CD-čka.

V júli 2013 bolo oznámené, že album bude rovnomenný a vyjde v novembri 2013. 8. augusta 2013 cez Instagram uverejnila obal albumu a 5. septembra setlist.

V auguste 2014 vystúpila na festivale Summer Sonic v Tokiu v Japonsku.

V decembri 2014 sa začalo mnoho špekulácií o tom, prečo sa Avril drží v úzadí a takmer vôbec ju nevidno na verejnosti. Prostredníctvom Twitteru napísala svojim fanúšikom na profil @AvrilMusicChart svoje odôvodnenie, v ktorom uviedla: "Cítim sa zle a nie som v stave vysvetľovať svojim fanúšikom, prečo o mne už dlho nič nepočuli. Mám zdravotné problémy. Prosím, modlite sa za mňa." Neskôr poprela špekulácie médií o tom, že by bola na protidrogovom liečení.

3. februára 2015 na svojom Vevo kanály zverejnila krátky trailer k pripravovanému videoklipu k skladbe "Give You What You Like". Celý videoklip mal premiéru 10. februára 2015. Skladba tiež bola zaradená na soundtrack k filmu *Babysitter's Black Book*.

Začiatkom apríla 2015 sa Lavigne konečne rozhodla prehovoriť verejne o svojich zdravotných problémoch a pre americký magazín People uviedla, že trpí takzvanou Lymskou boreliózou. Ako uviedla, nakazila sa zrejme na jar v roku 2013. V októbri sa vydala so známymi do Las Vegas, aby oslávila svoje narodeniny, jej stav sa však zhoršil a Lavigne nechápala, čo sa s ňou deje. „Sotva som dokázala niečo zjesť. Keď sme prišli k bazénu, musela som sa vrátiť a ľahnúť si do postele,“ opísala. „Netušila som, že by kliešť mohol spôsobiť niečo také. Päť mesiacov som bola pripútaná na lôžko. Mala som pocit, že nemôžem dýchať, rozprávať, ani hýbať sa. Myslela som si, že zomieram,“ povedala ďalej Avril, o ktorú sa starala jej mama. Tá sa presťahovala k nej domov do Ontária. „Boli chvíle, keď som sa celý týždeň nemohla osprchovať, pretože som ledva stála na nohách. Mala som pocit, akoby zo mňa vysávali život,“ prezradila ďalej Lavigne, ktorá sa už podľa vlastných slov cíti omnoho lepšie.

Už v januári 2015 informovala, že na podporu Špeciálnej olympiády nahrala skladbu s názvom "Fly", na ktorej sa okrem Avril podieľali aj jej manžel Chad Kroeger a producent David Hodges. V rozhovore pre *People* uviedla, že pieseň vyjde v priebehu apríla a neskôr, v rozhovore pre Billboard prezradila, že dátum vydania skladby bol stanovený na 16.4.2015. Videoklip ku skladbe mal premiéru v programe *Good Morning America*. Ďalej povedala, že jej veľkým snom vždy bolo nahrať vianočný album. "Vždy som chcela nahrať vianočný album, ale nikdy som na to nemala čas. Teraz som na tom takto: 'Vieš čo? Proste to urob!' Lebo to je niečo, čo naozaj chcem, takže je to teraz pre mňa prioritou."

25. júla 2015 vystúpila Avril so skladbou Fly na otvorení Špeciálnej Olympiády v Los Angeles.

Avril sa objavila ako hosť na albume *All American* od amerického speváka Nicka Cartera v skladbe "Get Over Me".

### *Head Above Water* (2019 - súčasnosť)

Avril Lavigne vydala v poradí už 6. album s názvom - Head Above Water. Ktorý sa od ostatných albumov dosť líši a to v tom, že smutnejší a nieje tak šialený. Umelkyňa čerpala zo svojich 5 rokov kým na ňom pracovala. Skladby ako je Head Above Water a Warrior sú o bojí o vlastný život, ktorým si prešla keď chytila lýmsku boreliózu. Videoklipom pre pesničkou HAW (Head Above Water) odštartovala charitatívnu akciu boji proti lýmskej borelióze. Pesnička Dumb Blonde s Nicki Minaj sa objavila vo filme Hustle.

## Hudobný štýl

Koncert v Amsterdame v roku 2008
Avriline skladby sú často o dôvere v seba samého. Verí, že jej skladby sú o tom, že treba byť sám sebou, bez ohľadu na čokoľvek iné, treba nasledovať svoje sny, aj keď sú možno bláznivé a aj keď ľudia naokolo vravia, že sa nikdy nemôžu splniť. Na jej debutovom albume Let Go preferovala skladby ako "Losing grip", ktoré nie sú práve typickými rádiovými hitmi. S producentským triom The Matrix napísala skladbu "Complicated", ktorá bola práve tým "komerčným trhákom". Neskôr sa vyjadrila, že sa nechce vo svojej kariére uberať popovým smerom. Na druhom štúdiovom albume Under My Skin sa nachádzali piesne, ktoré boli podľa Avril osobné – tento album nazvala svojím denníkom. Jej tretí album The Best Damn Thing bol opakom jej druhého albumu. Nebol pre ňu osobný. "Niektoré skladby, ktoré som na album zložila pre mňa ani nič neznamenajú. Nie sú opisom mojich emócií a životných etáp, ktorými som prešla," vysvetlila. Jej cieľom bolo jednoducho nahrať zábavné CD, so skladbami, ktoré budú znieť dobre naživo. Goodbye Lullaby je jej štvrtým albumom a Avril ho označila za najviac osobný. Podľa nej je hlbší a všetky songy sú veľmi emotívne. Ian McKellen ju definoval ako: "Punkovú speváčku so zranenou dušou básnika a výbušnou bojovnosťou Kanaďana." Zatiaľ jej posledný, piaty album, ktorý nesie *jej meno* je podľa jej slov mixom všetkých štýlov, ktoré predviedla na svojich predchádzajúcich CD-čkách.

Keď vyrastala počúvala najmä skupiny ako Blink 182, Goo Goo Dolls, Matchbox Twenty a Shania Twain a po hudobnej stránke ju ovplyvnili aj Courtney Love a Janis Joplin. Vzhľadom na to, akú hudbu počúvala, akú hudbu hrala a ako sa prezentovala ju média často označovali za punkovú speváčku, čo ona sama popierala. Jej najlepší priateľ a gitarista Evan Taubenfeld sa vyjadril k tejto téme: "Je to pre mnoho ľudí veľmi citlivá téma, ale pointa je, že Avril nie je punková speváčka, nikdy neuvádzala, že pochádza práve z tejto scény. Robí pop-punkovú hudbu a médiá robia zvyšok." Avril sa vyjadrila tiež: "Označujú ma za zlé dievča, rebelku, punkerku... ale ja nie som nič z toho." Ale tiež uviedla, že punková hudba na ňu vplýva: "Veľmi veľa a veľmi rada počúvam punk a rock. Sami si môžete všimnúť určitý vplyv punku na moju hudbu. Mám rada agresívnu hudbu, ale aj pop-rock a to je to, čo naozaj robím."

Veľa kritikov identifikuje Avril ako niečo medzi teen popom a pop-punkom. Časopisy ako The New York Times, Rolling Stone, NME, MusicMight, IGN a PopMatters identifikovali Avril ako mix rocku, teen popu a pop-punku.

Kým Avril popierala, že by bola zlostnou rebelkou, jej rozhovory s médiami boli stále vášnivejšie kvôli nedostatku úcty k písaniu jej piesní. "Ja si píšem svoju hudbu a nikto mi to nevezme," a dodala, že s písaním skladieb začala, keď mala 14 rokov. Napriek tomu bola Avril ako skladateľ počas celej jej kariéry spochybňovaná. Trio Matrix s ktorým pracovala na jej debutovom albume a zložila skladby ako "Complicated", "Sk8er boi" a "I'm with you" rozhlasovali, že oni boli tí, ktorí predovšetkým pracovali na piesňach. Avril to však poprela so slovami, že ona je hlavným iniciátorom a skladateľom piesní na jej albumoch. V roku 2007 skladateľka Chantal Kreviazuk, ktorá s Avril pracovala na jej druhom albume obvinila speváčku z plagiátorstva a skritizovala ju ako skladateľku. "Avril nedokáže naozaj len tak sedieť a písať skladby alebo niečo podobné." Avril to poprela a dokonca istý čas zvažovala, že podnikne právne kroky proti Kreviazuk za ohováranie. Tá sa však neskôr ospravedlnila: "Avril je skvelá skladateľka a bolo mi cťou s ňou spolupracovať," vyjadrila sa na margo speváčky. Krátko na to Tommy Dunbar, zakladateľ kapely The Rubinoos zažaloval Avril, jej vydavateľstvo a producenta Dr. Luka za údajnú krádež častí ich skladby "I Wanna Be Your Boyfriend" a použitím ich v Avrilinej skladbe "Girlfriend". Dr. Luke Avril bránil so slovami: "Ja a Avril sme napísali skladbu spolu. Má rovnaké akordy ako 10 rôznych skladieb od Blink 182, štandardné zmeny by ste našli v hudbe Sum 41. Je to Sex Pistols, nie The Rubinoos." V januári 2008 bola celá kauza uzavrená.

## Iná práca

### Filmová kariéra

Avril si prvýkrát „zahrala“ v animovanom filme Za plotom. Spolu s ňou na ňom pracovali William Shatner, Bruce Willis, Garry Shandling, Wanda Sykes, Nick Nolte a Steve Carell. Zahrala si vo filme The Flock a jej ďalším projektom bol film Fast Food Nation, založený na jej obľúbenej knižke. Avril napísala a naspievala pieseň „Keep Holding On“ s Dr. Lukem pre film Eragon.

Avril Lavigne
### Móda

V júli 2008 Avril založila svoju vlastnú módnu značku s názvom Abbey Dawn. Je predávaná exkluzívne v americkej, obchodnej sieti Kohl's. Meno značky vzniklo podľa prezývky, ktorú dal Avril jej otec, keď bola ešte malá. Kohl's značku označil za mladistvú.

Fanúšikovia si tiež v internetovej hre *Stardoll* mohli obliecť figuríny podľa Avril. 14. septembra 2009 Avril po prvý raz so svojou značkou vystúpila na módnych dňoch v New Yorku. V decembri 2010 bol predaj značky prostredníctvom webovej stránky rozšírený do päťdesiatich krajín.

7. marca 2009 prišla Avril na trh s jej prvým parfumom *Black Star,* ktorý bol vytvorený spoločnosťou Procter & Gamble Prestige Products. O príchode tohto parfumu na pulty obchodov informovala 7. marca 2009, na svojej oficiálnej web stránke.

V júli 2010 prišla s ďalším parfumom, tentoraz *Forbidden Rose. Jej zatiaľ posledný parfum vyšiel v auguste 2011 pod názvom* Wild Rose*.*

V januári 2010 Avril spolupracovala so štúdiom Disney na soundtracku pre film Alica v krajine zázrakov. Podľa jej vlastných slov sa nechala týmto filmom inšpirovať pri tvorení novej kolekcie pre jej módnu značku. Jej návrhy boli vystavené vo Fashion Institute of Design & Merchandising v Kalifornii od mája do septembra.

### Charita

Avril spolupracovala s nadáciami ako "Make Some Noise", "Amnesty International", "Aresa MS", "AmericanCPR.org", "Camp Will-a-Way", "Music Clearing minefield", "U.S. Campaign for Burma", "Make-a-Wish Doundation" a "War Child".

14. septembra 2010 založila svoju vlastnú nadáciu "The Avril Lavigne Foundation", ktorá pomáha mladým ľuďom, trpiacim rôznymi chorobami a tiež spolupracuje s niekoľkými inými neziskovými organizáciami, ako "Easter Seals", "Make-a-Wish Foundation" a "Erase MS". "Vždy som sa snažila prísť na spôsob, ako vrátiť späť, čo som dostala, pretože je to zodpovednosť, ktorú všetci zdieľame."

## Osobný život

### Verejný imidž

Keď sa o Avril začalo prvýkrát hovoriť, do povedomia ľudí sa zapísala aj vďaka svojmu chlapčenskému štýlu. Mala rada voľné veci, skaterky, conversy, nosila veľa náramkov na rukách a občas omotané šnúrky okolo prstov. Pri fotení na seba nenatiahla značkové veci, ale radšej staré, pokrčené tričká. Kvôli jej štýlu ju média začali prezývať "Pop punková princezná" a ženská verzia skupiny Blink 182. Fanúšikovia ju prezývali aj "anti-Britney". Avril o sebe vždy vyhlasovala, že je sama sebou a nik jej nediktuje, čo má nosiť, čo má hovoriť a čo má spievať. "Len hovorím, nechcem sa predávať telom a výzorom. Myslím, že to je prízemné. Mám toho toľko, čo chcem povedať."

Po vyjdení jej albumu *Under My Skin* začala chodiť oblečená v tmavom oblečení a istý čas mala na čierno prefarbené aj vlasy. V priebehu éry *The Best Damn Thing* zmenila smer. Odfarbila si vlasy na blond a dokonca mala aj ružový melír. Začala nosiť viac ženské oblečenie, sukne, šaty a lodičky. "Vôbec nič som nezmenila, len som vyrástla. Som žena," povedala v jednom interview. Momentálne sa snaží jesť zdravo, cvičí jogu, hrá futbal, surfuje, jazdí na kolieskových korčuliach a hrá hokej.

### Tetovania

Koncert v St. Petersburg
Len málo z jej tetovaní sú pre ňu výnimočné. Zvyšok sú tetovania, ktoré si dala urobiť so svojimi priateľmi. Jej prvým tetovaním bola hviezda na ľavej ruke, ktorá sa stala aj jej symbolom počas jej prvého turné. Toto tetovanie je identické s tetovaním speváka Bena Moodyho, s ktorým si ho dala urobiť. V roku 2004 si dala vytetovať malé, ružové srdiečko okolo písmenka "D", začiatočné písmenko mena jej priateľa Derycka Whibleyho, za ktorého sa neskôr vydala a spolu s ním si v roku 2010 dala vytetovať číslo 30 na oslavu jeho tridsiatych narodenín.

V máji 2010 si na rebrá, s jej vtedajším priateľom Brodym Jennerom, dala vytetovať slovo "Fuck" a v tom istom roku si na ľavú ruku nechala vytetovať logo "Abbey Dawn" a "XXV" s hviezdou na pravú ruku.

V roku 2013 si spolu so svojim snúbencom Chadom Kroegerom, frontmanom Nickelback, nechala na ruku vytetovať vetu vo francúzštine, ktorá znamená "žiť aktuálnym momentom". Avril má na tele celkom asi 16 tetovaní, všetky sú však drobné.

### Francúzske občianstvo

Avrilin otec je francúzskej národnosti. Ona sama je od narodenia francúzka, aj keď sa narodila v Kanade, pretože krajina uplatňuje princíp Jus sanguinis (zásada práva štátneho občianstva, kedy sa občianstvo neurčuje podľa miesta narodenia, ale tým, že jeden alebo obaja rodičia majú príslušné občianstvo). V roku 2012 sa presťahovala do Paríža, aby sa naučila francúzsky a navštevovala školu Berlitz. Neskôr sa vo Francúzsku vydala za Chada Kroegera.

### Vzťahy

#### Manželstvo s Deryckom Whibleym

Začali spolu chodiť, keď mala Avril 19 rokov, ale kamarátmi boli od jej 17. V júni 2005 ju Deryck prekvapil výletom do Venice a 27. júna ju požiadal o ruku. Avril najprv túžila po "rock'n'rollovej gotickej" svadbe, ale nakoniec od toho upustila. 15. júla 2006 sa v Montecite, v Kalifornii zosobášili. Avril mala na sebe šaty od návrhárky Very Vang, na oblečenie dokopy minuli 110 tisíc dolárov. Ako svadobnú skladbu si zvolili legendárnu „Iris“ od Goo Goo Dolls.

Manžel Avril, Chad Kroeger
Sedem mesiacov po svadbe Avril vyhlásila, že bola tým najlepším, čo sa v Deryckovom živote udialo a že mu pomáha držať sa ďalej od drog. Manželstvo im nakoniec vydržalo štyri roky, o rozchode informovali 17. septembra 2009. 9. októbra 2009 sa Avril stručne vyjadrila: "Som vďačná za čas, ktorý sme strávili spolu a teší ma, že naše priateľstvo aj po tom všetkom pokračuje." 16. novembra 2010 ich rozviedli.

#### Manželstvo s Chadom Kroegerom

V júli 2012 Avril začala randiť s kanadským rockerom Chadom Kroegerom, frontmanom skupiny Nickelback. Dokopy sa dali vďaka spolupráci na Avrilinom piatom, štúdiovom albume. Len mesiac po tom, čo spolu začali chodiť oznámili svoje zasnúbenie. Zosobášili sa v Château de La Napoule, Francúzsko 1. júla 2013, teda na deň Kanady. Svadobnú cestu strávili v Portofine v Taliansku. 2. septembra 2015 prostredníctvom siete Instagram Avril oznámila, že sa s Chadom rozišli.

### Zdravotné problémy

V decembri 2014 po niekoľkomesačnej odmlke Avril napísala na svoj oficiálny Twitter, že má isté zdravotné problémy a zároveň prosila svojich fanúšikov, aby sa za ňu modlili. Neskôr poprela špekulácie médií o tom, že by bola na proti drogovom liečení. V Apríli 2015 v interview pre magazín People uviedla, že trpela Lymskou boreliózou a bola päť mesiacov pripútaná na lôžko. Neskôr v tom istom mesiaci pre magazín Billboard povedala, že je na osemdesiat percent vyliečená.

## Kapela

### Súčasní členovia

Koncert v Brazílii v roku 2014
* Dan Ellis – hlavný gitarista, vokály (od r. 2013)
* David Immerman – gitara, vokály (od r. 2013)
* Al Berry – basgitara, vokály (od r. 2007)
* Rodney Howard – bicie, vokály (od r. 2007)
* Stephen Anthony Ferlazzo Jr. – keyboard, vokály (od r. 2007)

### Bývalí členovia

* Evan Taubenfeld – hlavný gitarista, vokály (2002 – 2004)
* Mark Spicoluk – basgitara, vokály (2002)
* Jesse Colburn – gitara (2002 – 2003)
* Jim McGorman – gitara, vokály (2007 – 2013)
* Steve Fekete – sólová gitara, sprievodný spev (2008 – 2013)
* Craig Wood – gitara, vokály (2003 – január 2007)
* Matt Brann – bicie (2002 – február 2007)
* Charlie Moniz – basgitara (2002 – február 2007)
* Devin Bronson – hlavná gitara, vokály (2004 – 2008)
* Sofia Toufa – vokály, tanečnica (2007 – október 2008)
* Lindsey Blaufarb – vokály, tanečnica (2007 – október)

## Diskografia

### Albumy

* *Let Go* (2002)
* *My World* (2003) DUAL DISK – cd+dvd
* *Under My Skin* (2004)
* *Under My Skin* (2004) DUAL DISK – cd+dvd
* *The Best Damn Thing* (2007)
* *The Best Damn Thing* DUAL DISK – cd+dvd (2007)
* *The Best Damn Tour DVD Toronto* (2008)
* *Goodbye Lullaby* (2011)
* *Avril Lavigne* (2013)
* *Head Above Water* (2019)
* *Love Sux* (2022)

### Single

* z albumu *Let Go*
	+ 2002: „Complicated“
	+ 2002: „Sk8er Boy“
	+ 2002: „I'm With You“
	+ 2003: „Losing Grip“
* z albumu *Under My Skin*
	+ 2004: „Don't Tell Me“
	+ 2004: „My Happy Ending“
	+ 2004: „Nobody's Home“
	+ 2005: „He Wasn't“
	+ 2005: „Fall to Pieces“
* z albumu *The Best Damn Thing*
	+ 2006: „Keep Holding On"
	+ 2007: „Girlfriend“
	+ 2007: „When You´re Gone“
	+ 2008: „Hot“
	+ 2008: „The Best Damn Thing“
* z albumu *Goodbye Lullaby*
	+ 2011: „What the Hell“
	+ 2011: „Smile“
	+ 2011: „Wish You Were Here“
* z albumu *Avril Lavigne*
	+ 2013: „Here's To Never Growing Up“
	+ 2013: „Rock N Roll“
	+ 2013: „Let Me Go“ feat. Chad Kroeger
	+ 2014: „Hello Kitty"
	+ 2015: "Give You What You Like"
* Charitatívny singel na podporu Paralympijských hier:
	+ 2015: "Fly"

## Filmografia

* *Sabrína, mladá čarodejnica* (2002)
* *Going the Distance* (2004)
* *Fast Food Nation* (2006)
* *Za Plotom* (2006)
* *The Flock* (2007)

## Poznámky

## Referencie

## Iné projekty

Commons* Commons ponúka multimediálne súbory na tému **Avril Lavignová**

## Externé odkazy

* Oficiálna stránka
* Avril Lavigne na Myspace

## Zdroj

*Tento článok je čiastočný alebo úplný preklad článku Avril Lavigne na anglickej Wikipédii.*